Jan 09,2019
విదేశాల్లో రూ.6వేల కోట్ల అక్రమాస్తులు!
న్యూఢిల్లీ: భారతీయులకు విదేశాల్లో ఉన్న దాదాపు రూ.6000 కోట్ల విలువైన అక్రమాస్తులను తాము గుర్తించినట్టుగా ప్రభుత్వం మంగళవారం తెలిపింది. 2015లో అమలులోకి తెచ్చిన 'విదేశీ నల్లధన చట్టం'లో భాగంగా అక్టోబరు, 2018 నాటికి వీటిని గుర్తించినట్టుగా సర్కారు తెలిపింది. వీటికి సంబంధించి దాదాపు 34 విచారణ ఫిర్యాధులను కూడా నమోదు చేసినట్టుగా ప్రభుత్వం రాజ్యసభకు వెల్లడించింది. ఆదాయపు పన్ను శాఖ వీటి గుర్తింపునకు గాను ప్రత్యేక వ్యవస్థతో విశేషంగా కృషి చేస్తోందని ఆర్థిక శాఖ సహాయ మంత్రి శివ్‌ప్రతాప్‌ శుక్లా రాజ్యసభకు ఇచ్చిన లిఖితపూర్వక సమాధానంలో తెలిపారు. అక్రమాస్తులను వెల్లడించేందుకు గాను ప్రభుత్వం అప్పట్లోనే దేశ ప్రజలకు అవకాశం ఇచ్చిందని ఆయన అన్నారు. ఈ పథకంలో భాగంగా దాదాపు రూ.4100 కోట్ల విలువైన 648 ఆస్తులను ప్రజలు వెల్లడించినట్టుగా మంత్రి తెలిపారు. వీటికి సంబంధించి ప్రభుత్వం పన్ను, అపరాధ రుసుముల రూపంలో దాదాపు రూ.2470 కోట్ల మేర సొమ్మును వసూలు చేసినట్టుగా తెలిపారు.
మీ స్నేహితులకు రికమెండ్ చెయ్యండి